
Pieci gadi Latvijas satiksmē: auto kļūst vairāk, negadījumu sekas – arvien dārgākas
	
Ceļu satiksmes negadījumu skaits (CSNg) piecos gados būtiski nav mainījies, bet katrs negadījums sabiedrībai un apdrošinātājiem izmaksā arvien dārgāk: vidējā atlīdzība piecu laikā augusi gandrīz par 23 % un jau pārsniedz 1800 eiro, liecina Latvijas Transportlīdzekļu apdrošinātāju biroja (LTAB) dati par izmaksātajām obligātās civiltiesiskās apdrošināšanas jeb OCTA atlīdzībām. 

Viens CSNg šobrīd izmaksā ievērojami vairāk nekā pirms pieciem gadiem – salīdzinājumā ar 2021. gadu vidējā OCTA atlīdzība palielinājusies par vairāk nekā 300 eiro, bet kopš pagājušā gada vasaras augusi par 50 eiro. 

Ar katru gadu Latvijas satiksmē piedalās arvien vairāk transportlīdzekļu. Šī gada jūlijā Latvijā bija reģistrēti 1,28 miljoni transportlīdzekļu, kas ir gandrīz 2 % pieaugums pret iepriekšējo gadu un 7,5 % pieaugums piecu gadu griezumā. Jo vairāk transportlīdzekļu piedalās satiksmē, jo vairāk iespēju, ka notiks negadījums, tāpēc zaudējumu kompensēšanā nozīmīga ir OCTA sistēmas loma.

“Augot automašīnu skaitam, palielinās arī iegādāto OCTA polišu skaits. Taču nevaram apgalvot, ka šo tendenci var saistīt tikai ar lielāku transportlīdzekļu skaitu vai ar labāku autovadītāju finanšu pratību un lielāku atbildību, – liela nozīme ir arī plašākai tehnisko risinājumu izmantošanai, kas automātiski pārbauda OCTA esamību transportlīdzekļiem. Neatkarīgi no iemesliem apdrošināšana ir būtisks atspaids gan sīkos ikdienas negadījumos, gan lielākās nelaimēs,” skaidro LTAB valdes priekšsēdētājs Jānis Abāšins.

Kā spilgtu “ikdienas riska” piemēru viņš min lielo tirdzniecības centru autostāvvietas, kur transportlīdzekļi lielākoties viens otru apskrāpē, iebuktē, sasit lukturus vai nodara citus nelielus bojājumus, kas tomēr izmaksā visai dārgi. Saskaņā ar LTAB datiem OCTA atlīdzībās par 563 negadījumiem tirdzniecības centru autostāvvietās pērn izmaksāti vairāk nekā 490 000 eiro jeb vidēji 870 eiro par vienu gadījumu. 

Kopumā dati rāda, ka, palielinoties transportlīdzekļu skaitam, pieaug arī ceļu satiksmes negadījumu finansiālās sekas un pat šķietami ikdienišķs starpgadījums uz ceļa vai stāvvietā var radīt būtiskus zaudējumus. Tāpēc apdrošinātāji atgādina: OCTA ir ne tikai obligāta prasība, bet arī iespēja pasargāt sevi no finansiāliem zaudējumiem, ja gadījies izraisīt CSNg. Ja negadījumu izraisa neapdrošināts transportlīdzeklis, cietušajam atlīdzība tiek izmaksāta no Garantijas fonda, bet pēc tam no negadījuma izraisītāja tiek piedzīti izmaksātie zaudējumi.


